钦定古今图书集成/明伦汇编/官常典/第475卷 > 苟颓
## 钦定古今图书集成/明伦汇编/官常典/第475卷 > 苟颓

按《魏书》本传：“颓，代人也。曾祖乌提登，国初有勋于太
祖，赐吴宁子。父洛跋内行长。颓性厚重少言，严毅清
直，武力过人，擢为中散，小心谨敬。世祖南讨，以颓为
前锋都将，每临敌对战，常先登陷陈。世祖至江，赐爵
建德男，加宁远将军。还，迁奏事中散，典凉州作曹，迁
内行令，转给事中，迁司卫监，以本将军拜洛州刺史。”
为政刚严，抑彊扶弱，山蛮畏威，不敢为寇。“承明元年，
文明太后令百官举才堪干事人足委此者”，于是公
卿咸以颓应选。征拜散骑常侍、殿中尚书，进爵成德
侯，加后将军。太和元年，加散骑常侍，寻迁侍中、安东
将军、都曹尚书，进爵河南公。颓方正好直言，虽文明
太后生杀不允，颓亦言至恳切，未曾阿谀。李䜣、李敷
之诛也，颓并致谏，太后不从。三年，迁征北大将军、司
空公，进爵河东王，以旧老，听乘步挽杖于朝。大驾行
幸三川，颓留守京师。沙门法秀谋反，颓率禁卫收掩
毕获，内外晏然。驾还，饮至文明太后曰：“当尔之日，卿
若持疑，不即收捕，处分失所，则事成不测矣。今京畿
不扰，宗社获安者，实卿之力也。”七年，诏曰：“颓为台鼎，
论道是寄，历奉四朝，庸绩弥远。宜加崇异，以彰厥功。
自兹已后，可永受复除。”十三年冬，薨。高祖痛悼者久
之，赠赗有加，谥僖王。